CELEX: 62020TN0364
Language: sk
Date: 2020-06-02 00:00:00
Title: Vec T-364/20: Žaloba podaná 2. júna 2020 – Dánsko/Komisia

31.8.2020   
            
            
               SK
            
            
               Úradný vestník Európskej únie
            
            
               C 287/33
            
         
      Žaloba podaná 2. júna 2020 – Dánsko/Komisia
      (Vec T-364/20)
      (2020/C 287/53)
      Jazyk konania: dánčina
      
         Účastníci konania
      
      
         Žalobca: Dánske kráľovstvo (v zastúpení: J. Nymann Lindegren a M. Wolff, splnomocnení zástupcovia, za právnej pomoci R. Holdgaard a J. Pinborg, advokáti)
      
         Žalovaná: Európska komisia
      
         Návrhy
      
      Žalobca navrhuje, aby Všeobecný súd:
      
                  —
               
               
                  zrušil článok 2 rozhodnutia Európskej komisie z 20. marca 2020 o štátnej pomoci S.A.39078 – 2019/C (ex 2014/N) poskytnutej Dánskom v prospech spoločnosti Femern A/S v rozsahu, v akom uvádza, že „opatrenia spočívajúce v kapitálových injekciách v kombinácii štátnych pôžičiek a štátnych záruk v prospech spoločnosti Femern A/S, ktoré Dánsko aspoň čiastočne vykonalo neoprávnene, predstavujú štátnu pomoc v zmysle článku 107 ods. 1 Zmluvy o fungovaní Európskej únie“,
               
            
                  —
               
               
                  uložil Komisii povinnosť nahradiť trovy konania.
               
            
         Dôvody a hlavné tvrdenia
      
      Na podporu svojej žaloby žalobca uvádza dva žalobné dôvody.
      
                  1.
               
               
                  Prvý žalobný dôvod je založený na tom, že Komisia nesprávne konštatovala, že financovanie spoločnosti Femern A/S predstavuje štátnu pomoc v zmysle článku 107 ods. 1 ZFEÚ.
                  Prvý žalobný dôvod sa člení na dve časti.
                  V prvom rade žalobca uplatňuje, že napadnuté rozhodnutie je poznačené nesprávnym právnym posúdením v rozsahu, v akom Komisia v jeho odôvodneniach 190 až 194 konštatuje, že činnosti spoločnosti Femern A/S nepredstavujú výkon verejnej moci. Žalobca v tejto súvislosti uvádza, že:
                  
                              —
                           
                           
                              metóda prijatá Komisiou v odôvodneniach 190 až 194 na účely určenia, či činnosti spoločnosti Femern A/S predstavujú výkon verejnej moci, odporuje článku 107 ods. 1 ZFEÚ,
                           
                        
                              —
                           
                           
                              Komisia sa vo svojom posúdení, či činnosti spoločnosti Femern A/S predstavujú výkon verejnej moci, teda posúdení, ktoré nespadá do rozsahu pôsobnosti pravidiel Európskej únie o štátnej pomoci a hospodárskej súťaži, dopustila nesprávneho právneho posúdenia tým, že pripísala dôležitosť otázke, či existujú súkromní prevádzkovatelia, ktorých činnosti by mohli byť považované za alternatívy k činnostiam spoločnosti Femern A/S a ktorí sa považujú za konkurentov spoločnosti Femern A/S, a
                           
                        
                              —
                           
                           
                              Komisia sa tým, že konkrétne konštatovala, že činnosti spoločnosti Femern A/S týkajúce sa plánovania, výstavby a prevádzkovania spojenia spájajúceho dve pobrežia nepatria do výkonu verejnej moci, dopustila nesprávneho právneho posúdenia.
                           
                        V druhom rade žalobca tvrdí, že napadnuté rozhodnutie je poznačené nesprávnym právnym posúdením v rozsahu, v akom Komisia v jeho odôvodnení 193 konštatuje, že Femern A/S ponúka dopravné služby na trhu v konkurencii s inými subjektami.
                  V treťom rade žalobca tvrdí, že napadnuté rozhodnutie je poznačené nesprávnym právnym posúdením v rozsahu, v akom Komisia v jeho odôvodneniach 192 až 194 a 196 konštatuje, že Femern A/S je „hospodársky subjekt“ riadený „ekonomickou logikou“, ktorý „komerčne využíva“ pevné spojenie.
                  V štvrtom rade žalobca uvádza, že napadnuté rozhodnutie je poznačené nesprávnym právnym posúdením v rozsahu, v akom Komisia v jeho odôvodneniach 233 až 240 konštatuje, že financovanie spoločnosti Femern A/S môže narušiť hospodársku súťaž a ovplyvniť obchod medzi členskými štátmi.
               
            
                  2.
               
               
                  Druhý žalobný dôvod je založený na nesprávnom právnom posúdení Komisie v rozsahu, v akom konštatuje, že Femern A/S vykonávala hospodársku činnosť v konkurencii s inými subjektami pred uvedením pevného spojenia do prevádzky.
                  Na podporu tohto žalobného dôvodu žalobca tvrdí, že napadnuté rozhodnutie je poznačené nesprávnym právnym posúdením v rozsahu, v akom Komisia v jeho odôvodnení 198 konštatuje, že financovanie spoločnosti Femern A/S predstavovalo štátnu pomoc v zmysle článku 107 ods. 1 ZFEÚ už pred začatím stavebných prác.